b'\n_START_ARTICLE_\nLeto petih cesarjev\n_START_PARAGRAPH_\nLeto petih cesarjev je bilo leto 193, v katerem se je na rimskem prestolu zvrstilo kar pet cesarjev: Pertinaks, Didij Julijan, Pescenij Niger, Klodij Albin in Septimij Sever._NEWLINE_Leto se je za\xc4\x8delo s Komodovim umorom na Silvestrovo leta 192 in razglasitvijo rimskega prefekta Pertinaksa za cesarja na novoletni dan 1. januarja 193. Pertinaksa je \xc5\xbee 28. marca istega leta umorila pretorijanska stra\xc5\xbea. Didij Julijan je \xc5\xa1e isti dan na dra\xc5\xbebi za cesarski polo\xc5\xbeaj  izigral Pertinaksovega tasta in novega mestnega prefekta Tita Flavija Sulpicijana in si kupil naslov cesarja. _NEWLINE_Flavij Sulpicijan je vsakemu vojaku pretorijanske stra\xc5\xbee vojaku ponudil 20.000 sestercev, kar je zna\xc5\xa1alo osem njihovih letnih pla\xc4\x8d. Didij Julijan jim je ponudil 25.000 sestercev in zmagal. Senat ga je \xc5\xa1e isti dan razglasil za novega cesarja. _NEWLINE_Za cesarski polo\xc5\xbeaj so se potegovali \xc5\xa1e trije drugi vplivni Rimljani: Pescenij Niger  v Siriji, Klodij Albin v Britaniji in Septimij Sever v Panoniji. Septimij Sever se je odpravil na pohod na Rim, kjer je odstavil Didija Julijana in ga 1. julija 193 obglavil. Pretorijansko stra\xc5\xbeo je razpustil in usmrtil Pertinaksove morilce._NEWLINE_Po utrditvi oblasti se je leta 193 spopadel s Pescenijem Nigrom pri Kiziku in Nikeji in leta 194 pri Isu, kjer ga je dokon\xc4\x8dno porazil. Niger je po porazu pobegnil, vendar so ga ujeli in obglavili. _NEWLINE_Klodij Albin je sprva podpiral Septimija Severja v prepri\xc4\x8danju, da bo sam zasedel rimski prestol. Ko je ugotovil, da ima enake namene tudi Sever, se je leta 195 razglasil za cesarja. Po porazu v bitki pri Lugdunumu (sedanji Lyon) je 19. februarja 197 naredil samomor.'